Тед Хюз
Лисицата на мисълта

Превод от английски: Александър Шурбанов, 1995

chitanka.info

Представям си този среднощен лес —

още нещо е живо

освен самотността на часовника вляво

и пръстите ми по празния лист.

През прозореца нито звезда не бляска —

някаква мержелина по-близка,

но и по-дълбоко в мрака скрита,

влиза в самотата.

С тъмен хлад, и от снега по-мек,

лисичи нос докосва вейка, листче,

едно движение след две очи ей тук,

а после ето тук и тук и тук

оставя отпечатъци в снега

между дърветата и куца сянка

се бави покрай дънер и в трапчинка

от тяло, осмелило се сега

да прекоси поляната, зелено

лъчение — разтворено око,

все по-бездънно, все по-разляно,

все по-близко, докато току

с остра смрад лисича се натика

в тъмната ровина на главата.

Сляпа нощ. Часовникът тиктака.

Страницата ляга отпечатана.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.